আরও এক বার স্বস্তির নিঃশ্বাস ফেললেন প্রাক্তন প্রধানমন্ত্রী মনমোহন সিংহ। ঝাড়খণ্ডের প্রাক্তন মুখ্যমন্ত্রী মধু কোড়ার আবেদন নাকচ করে দিল পাতিয়ালা হাউস কোর্ট। শুক্রবার ওই মামলার শুনানিতে আদালত জানিয়েছে, কয়লা কেলেঙ্কারির মামলায় আপাতত তাঁকে সমন পাঠানো হচ্ছে না। মধু কোড়া অবশ্য নিজেও এই মামলায় অভিযুক্ত। এই কেলেঙ্কারি মামলায় তাঁর নাম জড়ানোর পরেই তিনি মনমোহন সিংহ সহ কয়েক জনের বিরুদ্ধে সরব হন। মনমোহন সিংহ, তৎকালীন বিদ্যুৎমন্ত্রকের সচিব আনন্দ স্বরূপ এবং খনি ও ভূতত্ত্ব মন্ত্রকের সচিব জয় শঙ্কর তিওয়ারির বিরুদ্ধে সমন পাঠানোর জন্য তিনি আদালতে আবেদন করেছিলেন। সেই মামলারই শুনানি ছিল শুক্রবার। কুমারমঙ্গলম বিড়লার সংস্থা হিন্দালকোকে বেআইনি ভাবে কয়লাখনি দেওয়ার অভিযোগ উঠেছিল মোট ১৫ জনেরবিরুদ্ধে। এর আগেও একাধিক বার প্রাক্তন প্রধানমন্ত্রীর নাম কয়লা কেলেঙ্কারিতে জড়িয়েছে। তা নিয়ে তাঁকে চরম রাজনৈতিক সমালোচনার মুখে পড়তে হয়েছে। তবে আগাগোড়াই তাঁর পাশে থেকেছেন সনিয়া গাঁধী।